DEĊIŻJONI TAL-KUMMISSJONI
tat-22 ta’ Diċembru 2009
li tawtorizza lil Spanja biex ma tiħux inkunsiderazzjoni ċerti kategoriji ta’ tranżazzjonijiet għall-kalkolu tal-bażi tar-riżorsi proprji tal-VAT
(notifikata bid-dokument numru C(2009) 10419)
(It-test bl-Ispanjol biss huwa awtentiku)
(2010/6/UE, Euratom)
IL-KUMMISSJONI EWROPEA,
Wara li kkunsidrat it-Trattat dwar il-Funzjonament tal-Unjoni Ewropea,
Wara li kkunsidrat it-Trattat li jwaqqaf il-Komunità Ewropea għall-Enerġija Atomika,
Wara li kkunsidrat ir-Regolament tal-Kunsill (KEE, Euratom) Nru 1553/89 tad-29 ta’ Mejju 1989 dwar l-arranġamenti uniformi definittivi għall-ġbir ta’ riżorsi proprji li jakkumulaw mit-taxxa fuq il-valur miżjud (1), u b’mod partikulari l-Artikolu 6(3) tiegħu,
Wara li kkonsultat mal-Kumitat Konsultattiv dwar Riżorsi Proprji,
Billi:
(1)
Skont l-Artikolu 376 tad-Direttiva tal-Kunsill 2006/112/KE tat-28 ta’ Novembru 2006 dwar is-sistema komuni ta’ taxxa fuq il-valur miżjud (2), Spanja tista’ tkompli teżenta ċerti tranżazzjonijiet. Dawn it-tranżazzjonijiet għandhom jiġu kkunsidrati biex tkun determinata l-bażi tar-riżorsi proprji tal-VAT;
(2)
Bis-saħħa tal-Artikolu 376 tad-Direttiva 2006/112/KE, Spanja tista’ tkompli teżenta l-forniment tas-servizzi li jingħataw minn awturi elenkati fil-punt 2 tal-parti B tal-Anness X ta’ dik id-Direttiva.
(3)
Spanja talbet l-awtorizzazzjoni mill-Kummissjoni biex ma tiħux inkunsiderazzjoni s-servizzi fornuti minn awturi minħabba li mhux f’pożizzjoni li tagħmel kalkolu preċiż tal-bażi tar-riżorsi proprji tal-VAT għat-tranżazzjionijiet imsemmija fil-punt 2 tal-parti B tal-Anness X, tad-Direttiva 2006/112/KE. Kalkolu bħal dan x’aktarx li jinvolvi piż amministrattiv mhux ġustifikat meta wieħed iqis l-effett ta’ dawn it-tranżazzjonijet fuq il-bażi ta’ riżorsi tal-VAT ta’ Spanja. Għalhekk Spanja għandha tiġi awtorizzata biex ma tiħux inkunsiderazzjoni s-servizzi fornuti mill-awturi bi qbil mal-ewwel inċiż tal-Artikolu 6(3) tar-Regolament (KEE, Euratom) Nru 1553/89.
(4)
Għall-finijiet ta’ trasparenza u ċertezza legali, hu xieraq li jkun hemm limitu ta’ żmien għal-applikabilità tal-awtorizzazzjoni,
ADOTTAT DIN ID-DEĊIŻJONI:
Artikolu 1
Għall-fini tal-kalkolu tal-bażi tar-riżorsi proprji tal-VAT mill-1 ta’ Jannar 2009, Spanja hija awtorizzata biex ma tiħux inkunsiderazzjpni l-kategorija li ġejja ta’ tranżazzjonijiet imsemmija fil-parti B tal-Anness X tad-Direttiva 2006/112/KE:
-
Servizzi fornuti minn awturi (punt 2).
Artikolu 2
Din id-Deċiżjoni għandha tapplika mill-1 ta’ Jannar 2009 sal-31 ta’ Diċembru 2013.
Artikolu 3
Din id-Deċiżjoni hija indirizzata lir-Renju ta’ Spanja.
Magħmul fi Brussell, it-22 ta’ Diċembru 2009.